CELEX: 
Language: lv
Date: 2016-12-05 00:00:00
Title: KOMISIJAS DELEĢĒTĀ REGULA (ES) …/.. ar ko groza II pielikumu Eiropas Parlamenta un Padomes Regulai (ES) Nr. 978/2012 par vispārējo tarifa preferenču sistēmas piemērošanu

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Sniedzot preferenciālu piekļuvi Savienības tirgum un tādā veidā palīdzot gūt papildu ienākumus ar starptautisku tirdzniecību, kopš 1971. gada ar ES vispārējo preferenču sistēmu tika atbalstīti jaunattīstības valstu centieni mazināt nabadzību un veicināt labu pārvaldību un ilgtspējīgu attīstību. Eiropas Parlamenta un Padomes Regula (ES) Nr. 978/2012
                  1
                paredz juridisko pamatu vispārējās preferenču sistēmas (“VPS”) īstenošanai. Tā tika izveidota, lai koncentrētu VPS jaunattīstības valstīs, kurām tas visvairāk vajadzīgs, t. i., vismazāk attīstītajās valstīs un citās valstīs ar zemiem un vidēji zemiem ienākumiem, ar mērķi atspoguļot pašreizējos globālās ekonomikas un tirdzniecības apstākļus. 
            
            
               Regulas (ES) Nr. 978/2012 II pielikumā ir iekļauts VPS saņēmējvalstu saraksts. Saskaņā ar Regulas (ES) Nr. 978/2012 5. panta 2. punktu Komisijai katru gadu līdz 1. janvārim jāpārskata II pielikums. Pārskatīšanā būtu jāņem vērā izmaiņas saņēmējvalstu ekonomikas, attīstības un tirdzniecības apstākļos. 
            
            
               Regulas (ES) Nr. 978/2012 4. panta 1. punkta b) apakšpunktā paredzēts, ka VPS nevajadzētu attiecināt uz jaunattīstības valstīm, kurām Savienībā ir tāds preferenciālās tirgus piekļuves režīms, kas būtībā visai tirdzniecībai nodrošina tādas pašas vai labākas tarifa preferences kā VPS. 
            
            
               Turklāt saskaņā ar Regulas (ES) Nr. 978/2012 5. panta 2. punkta b) apakšpunktu, ja valsts sākusi piemērot preferenciālās tirgus piekļuves režīmu, VPS būtu jāpiešķir vēl divus gadus pēc dienas, kad sāk piemērot preferenciālās tirgus piekļuves režīmu. 
            
            
               ES un Ukraina 2014. gada 27. jūnijā kā daļu no plašāka asociācijas nolīguma parakstīja vienošanos par padziļinātu un visaptverošu brīvās tirdzniecības zonu (DCFTA). DCFTA sāka provizoriski piemērot no 2016. gada 1. janvāra. Tāpēc no 2018. gada 1. janvāra uz Ukrainu vairs nebūtu jāattiecina VPS preferences, un tas ir jāatspoguļo II pielikumā. 
            
            
               VPS regulas 4. panta 1. punkta a) apakšpunktā paredzēts, ka uz valsti, ko Pasaules Banka trīs gadus pēc kārtas klasificējusi kā valsti ar augstiem ienākumiem vai ar vidēji augstiem ienākumiem, nebūtu jāattiecina VPS vispārējais režīms. Saskaņā ar VPS regulas 5. panta 2. punkta a) apakšpunktu lēmums svītrot saņēmējvalsti no VPS saņēmējvalstu saraksta būtu jāpiemēro, sākot no viena gada pēc minētā lēmuma spēkā stāšanās dienas. 
            
            
               Tongu Pasaules Banka 2013., 2014. un 2015. gadā klasificēja kā valsti ar vidēji augstiem ienākumiem. Tādējādi ar Komisijas 2015. gada 28. augusta Deleģēto regulu (ES) 2015/1979, ar ko groza II, III un IV pielikumu Eiropas Parlamenta un Padomes Regulai (ES) Nr. 978/2012 par vispārējo tarifa preferenču sistēmas piemērošanu
                  2
               , Tonga no 2017. gada 1. janvāra tika svītrota no II pielikuma.  
            
            
               Pasaules Banka 2016. gadā Tongu ir klasificējusi kā valsti ar vidēji zemiem ienākumiem. Tāpēc Tonga būtu atkal jāiekļauj Regulas (ES) Nr. 978/2012 II pielikumā.
            
            
               2.APSPRIEŠANĀS PIRMS AKTA PIEŅEMŠANAS
            
            
               Saskaņā ar Eiropas Parlamenta, Padomes un Eiropas Komisijas kopīgās vienošanās par deleģētajiem aktiem 4. punktu par šo deleģēto aktu notika atbilstoša un pārredzama apspriešanās, tostarp ekspertu līmenī. Apspriešanās ar Komisijas ekspertu grupu vispārējās preferenču sistēmas jomā notika 2016. gada 27. aprīļa un 27. septembra sanāksmē.
            
            
               3.DELEĢĒTĀ AKTA JURIDISKIE ASPEKTI
            
            
               Ar Regulas (ES) Nr. 978/2012 5. panta 3. punktu Komisija ir pilnvarota pieņemt deleģētos aktus, lai grozītu minētās regulas II pielikumu.
            
            
               Ukraina būtu jāsvītro no Regulas (ES) Nr. 978/2012 II pielikuma, un piemērošanas termiņš būtu jāparedz no 2018. gada 1. janvāra. 
            
            
               Tonga būtu atkal jāiekļauj Regulas (ES) Nr. 978/2012 II pielikumā, un piemērošanas termiņš būtu jāparedz no 2017. gada 1. janvāra.
            
            
               KOMISIJAS DELEĢĒTĀ REGULA (ES) …/..
            
            
               (5.12.2016),
            
            
               ar ko groza II pielikumu Eiropas Parlamenta un Padomes Regulai (ES) Nr. 978/2012 par vispārējo tarifa preferenču sistēmas piemērošanu 
            
         
         
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2012. gada 25. oktobra Regulu (ES) Nr. 978/2012 par vispārējo tarifa preferenču sistēmas piemērošanu un ar ko atceļ Padomes Regulu (EK) Nr. 732/2008
                  3
               , un jo īpaši tās 5. panta 3. punktu, 
            
            
               tā kā:
            
            
               1.Regulas (ES) Nr. 978/2012 4. pantā noteikti kritēriji tarifa preferenču piešķiršanai atbilstoši Vispārējās preferenču sistēmas (“VPS”) vispārējam režīmam. 
            
            
               2.Regulas (ES) Nr. 978/2012 4. panta 1. punkta a) un b) apakšpunktā attiecīgi paredzēts, ka uz valsti, ko Pasaules Banka trīs gadus pēc kārtas klasificējusi kā valsti ar augstiem vai vidēji augstiem ienākumiem, vai valsti, kura gūst labumu  no preferenciālās tirgus piekļuves režīma, kas būtībā visai tirdzniecībai nodrošina tādas pašas vai labākas tarifa preferences kā VPS, nebūtu jāattiecina VPS.
            
            
               3.To saņēmējvalstu saraksts, kurām piemēro VPS, kas minēta Regulas (ES) Nr. 978/2012 1. panta 2. punkta a) apakšpunktā, ir noteikts minētās regulas II pielikumā. Saskaņā ar Regulas (ES) Nr. 978/2012 5. panta 2. punktu  katru gadu līdz 1. janvārim jāpārskata II pielikums. Pārskatīšanā būtu jāņem vērā izmaiņas saņēmējvalstu ekonomikas, attīstības un tirdzniecības apstākļos, ievērojot 4. pantā noteiktos kritērijus. 
            
            
               4.Saskaņā ar Regulas (ES) Nr. 978/2012 5. panta 2. punktu VPS saņēmējvalstij un ekonomikas dalībniekiem jādod pietiekams laiks, lai tie varētu pienācīgi pielāgoties valsts VPS statusa pārskatīšanai. Tādēļ VPS režīmu jāturpina piemērot vienu gadu pēc dienas, kad, kā minēts 4. panta 1. punkta a) apakšpunktā, stājas spēkā izmaiņas valsts statusā, un divus gadus pēc dienas, kad sāk piemērot preferenciālās tirgus piekļuves režīmu, kā minēts 4. panta 1. punkta b) apakšpunktā.
            
            
               5.Tongu Pasaules Banka 2013., 2014. un 2015. gadā klasificēja kā valsti ar vidēji augstiem ienākumiem. Tāpēc ar Komisijas Deleģēto Regulu (ES) Nr. 2015/1979
                  4
                Tonga no 2017. gada 1. janvāra tika svītrota no VPS saņēmējvalstu saraksta Regulas (ES) Nr. 978/2012 II pielikumā. Tomēr 2016. gadā Pasaules Banka Tongu ir klasificējusi kā valsti ar vidēji zemiem ienākumiem. Tāpēc Tonga atkal būtu jāiekļauj Regulas (ES) Nr. 978/2012 II pielikumā, un piemērošanas termiņš būtu jāparedz no 2017. gada 1. janvāra. 
            
            
               6.Padziļinātas un visaptverošas brīvās tirdzniecības zonas (DCFTA) īstenošanu, par ko vienošanos Savienība un Ukraina parakstīja 2014. gada 27. jūnijā kā daļu no plašāka asociācijas nolīguma, sāka provizoriski piemērot no 2016. gada 1. janvāra. Tā kā DCFTA būtībā visai tirdzniecībai nodrošina labākas tarifu preferences nekā VPS, Ukraina būtu jāsvītro no VPS saņēmējvalstu saraksta II pielikumā, un piemērošanas termiņš būtu jāparedz no 2018. gada 1. janvāra,
            
            
               IR PIEŅĒMUSI ŠO REGULU.
            
            
               1. pants
            
            
               Grozījumi Regulā (ES) Nr. 978/2012
            
            
               Regulas (ES) Nr. 978/2012 II pielikumu groza šādi:
            
            
               1.A un B slejā attiecīgi tiek iekļauts šāds burtu kods un atbilstošā valsts:
            
            
                     
                        TO
                     
                  
                  
                     
                        Tonga
                     
                  
               
               2.A un B slejā attiecīgi tiek svītrots šāds burtu kods un atbilstošā valsts:
            
            
                     
                        UA
                     
                  
                  
                     
                        Ukraina
                     
                  
               
               2. pants
            
            
               Stāšanās spēkā un piemērošana
            
         
         
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               Regulas 1. panta 1. punktu piemēro no 2017. gada 1. janvāra.
            
            
               Regulas 1. panta 2. punktu piemēro no 2018. gada 1. janvāra.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 5.12.2016
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        OV L 303, 31.10.2012., 1. lpp.
               
               
                  
                     (2)
                  
                        OV L 289, 5.11.2015., 3. lpp.
               
               
                  
                     (3)
                  
                        OV L 303, 31.10.2012., 1. lpp.
               
               
                  
                     (4)
                  
                        Komisijas 2015. gada 28. augusta Deleģētā regula (ES) Nr. 2015/1979, ar ko groza I, II un IV pielikumu Eiropas Parlamenta un Padomes Regulai (ES) Nr. 978/2012 par vispārējo tarifa preferenču sistēmas piemērošanu (OV L 289, 5.11.2015., 3. lpp.).